'Lapland luiperd-slagter' gesoek | News24
'Lapland luiperd-slagter' gesoek
;Dié foto van twee mans wat met 'n dooie luiperd pronk het verlede week op sosiale media die ronde gedoen. Foto:facebook
Lapland se "luiperd-slagter" kan binnekort in hegtenis geneem word.
Sers. Majola Nkohli, polisiewoordvoerder, sê die polisie het verlede week inligting ontvang dat 'n persoon 'n lewende luiperd in 'n huis aanhou. Toe polisiebeamptes van Uitenhage by die verdagte se huis in Tiryville toegeslaan het, was die man glo besig om 'n vars luiperdvel oor 'n grensmuur te hang.
Die man het die polisie gewaar, laat spaander en is steeds soek.
"Die polisiebeamptes het gesien hoe 'n man die luiperdvel oor 'n grensmuur hang. Die vel was vars. Die luiperd se karkas is nie in die huis gevind nie," sê Nkohli.
Benewens die luiperdvel het die polisie in dieselfde huis ook op die kop van 'n bobbejaan afgekom. Daar is op die luiperdvel en op die bobbejaankop beslag gelê. 'n Klag van 'n oortreding van die Wet op Natuur- en Omgewingsbewaring (die jag en of doodmaak van beskermde wilde diere) word ondersoek.
Ncedo Lisani, woordvoerder van die provinsiale departement van ekonomiese ontwikkeling, omgewingsake en toerisme, het bevestig dat die dossier nou in hul besit is.
"Die ondersoek is aan die gang en in 'n baie sensitiewe stadium. Ons verwag om iemand binnekort in hegtenis te neem," sê Lisani.
Die polisie se verklaring oor die luiperd kom nadat twee mans van Uitenhage met 'n foto van hulself en 'n dooie luiperd op sosiale media gepronk het.
Die onderskrif by die foto lui:
"Vandg gevang in lapland."
Dit is nog onduidelik of die luiperd in dié foto die een is wat glo lewend in die huis opgemerk is.
"Die luiperd kom na wat verneem word van die Groendal-natuurreservaat, wat aan Lapland grens.
Dr. Paul Martin, 'n omgewingskenner, sê die nuus oor die luiperd se dood is hartseer, veral omdat dit 'n beskermende en bedreigde spesie is. Dit beteken dat geen luiperd in Suid-Afrika gejag mag word nie. Hy bevestig dat luiperds in die Groendal-omgewing en al die pad tot in die Baviaanskloof voorkom.
"Luiperds is skaam diere wat kontak met mense vermy. Hulle sal nie sommer mense aanval nie, tensy hulle in 'n hoek gedruk word. Die luiperd was dalk op soek na kos. Daar is duikers en dassies in die Groendal- gebied," het Martin gesê.
Deirdre Swift van die Dierebeskermingsvereniging in Uitenhage sê hulle is bewus van die voorval, maar wou haar nie uitlaat oor besonderhede nie omdat die saak ondersoek word.
Enigeen met inligting bel speur-inspekteur Mario van der Westhuizen 079 896 7363, of SMS na Robert Stegmann 082 860 0943 of Dayalan Govender 071 674 9710 van die direktoraat omgewingswetstoepassing.